**การศึกษาการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1**

**A STUDY ON ACADEMIC ADMINISTRATION OF PHRAPARIYATTIDHAM**

**SCHOOLS UNDER THE NATIONAL OF BUDDHISM**

**OFFICE GROUP 1**

พระมหาอภิชัย คุ้นเคย[[1]](#footnote-1)

อาจารย์ที่ปรึกษาหลัก ผู้ช่วยศาสตราจารย์ ดร.นิรันดร์ สุธีนิรันดร์

อาจารย์ที่ปรึกษาร่วม ผู้ช่วยศาสตราจารย์ ดร.กฤษดา ผ่องพิทยา

**บทคัดย่อ**

การวิจัยครั้งนี้มีวัตถุประสงค์เพื่อศึกษาการบริหารงานวิชาการของโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 ใน 6 ด้าน ได้แก่ 1) ด้านการจัดการเรียนการสอนในสถานศึกษา 2) ด้านการพัฒนาหลักสูตรของสถานศึกษา 3) ด้านการพัฒนากระบวนการเรียนรู้ 4) ด้านการวัดผลประเมินผลและเทียบโอนผลการเรียน 5) ด้านการนิเทศการศึกษา และ 6) ด้านการพัฒนาระบบประกันคุณภาพภายในและมาตรฐานการศึกษา ประชากรที่ใช้ในการวิจัย ได้แก่ หัวหน้าฝ่ายวิชาการและครูผู้สอนในโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 จำนวน 287 รูป/คน เครื่องมือที่ใช้ในการวิจัย ได้แก่แบบสอบถามแบบมาตรประมาณค่า 5 ระดับและแบบตรวจสอบรายการ และสถิติที่ใช้ในการวิเคราะห์ข้อมูลได้แก่ ค่าร้อยละ ค่าเฉลี่ยและส่วนเบี่ยงเบนมาตรฐาน

 ผลการวิจัย พบว่า การบริหารงานวิชาการของโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 โดยรวมอยู่ในระดับมาก เมื่อพิจารณาเป็นรายด้านพบว่า ด้านการพัฒนาหลักสูตรของสถานศึกษาและด้านการพัฒนาระบบประกันคุณภาพภายในและมาตรฐานการศึกษา มีค่าเฉลี่ยสูงสุด รองลงมาคือด้านการวัดผลประเมินผลและเทียบโอนผลการเรียนส่วนด้านการนิเทศการศึกษามีค่าเฉลี่ยต่ำสุด

 **คำสำคัญ** : การบริหารงานวิชาการ

**ABSTRACT**

 The purpose of this research was to study on Academic Administration of Phrapariyattidham Schools Under The National of Buddhism Office Group 1 in 6 aspects is school learning and teaching management,including curriculum development,learning process development,educational measurement and evaluation and implementation of students transfer results,educational supervision,and development of educational quality assurance systems within the school and educational standards. The population included 287 the chief academic and the teachers at Phrapariyattidham Schools under the National of Buddhism Office Group 1. Data were collected using 5-point rating scale questionnaire and checklist and were statistically analyzed in percentage,arithmetic mean,and standard deviation.

 The findings revealed that study on Academic Administration of Phrapariyattidham Schools Under The National of Buddhism Office Group 1 was generally found at high level. After item analysis, all of them could be rated by mean score in descending order as follows: including curriculum development and the development of educational quality assurance systems within the school and educational standards,educational measurement and evaluation and implementation of students transfer results and educational supervision.

 **Keyword :** Academic Administration

**บทนำ**

 พระราชบัญญัติการศึกษาแห่งชาติ พ.ศ.2542 และแก้ไขเพิ่มเติม (ฉบับที่ 2) พ.ศ.2545 มาตราที่ 6 กำหนดว่า “การจัดการศึกษาต้องเป็นไปเพื่อพัฒนาคนไทยให้เป็นมนุษย์ที่สมบูรณ์ทั้งร่างกาย จิตใจ สติปัญญา ความรู้และคุณธรรม มีจริยธรรม และวัฒนธรรมในการดำเนินชีวิต สามารถอยู่ร่วมกับผู้อื่นได้อย่างมีความสุข”อย่างไรก็ตามการจัดการศึกษาให้บรรลุตามเจตนารมณ์ของพระราชบัญญัติการศึกษาดังกล่าวนั้นจำเป็นอย่างยิ่งที่ทุกฝ่ายต้องร่วมมือกัน ซึ่งหน่วยงานที่มีหน้าที่โดยตรงในการจัดการศึกษา คือสถานศึกษาโดยเป็นหน่วยงานที่มีหน้าที่รับผิดชอบในการจัดการศึกษาให้แก่เด็กที่มีอายุในเกณฑ์ตามพระราชบัญญัติและตามนโยบายของรัฐ เป็นหน่วยงานระดับปฏิบัติที่สามารถทำให้นโยบายของรัฐเห็นผลการปฏิบัติที่เป็นจริงเกิดขึ้นและมีหน่วยงานระดับสูงกว่าสถานศึกษารับผิดชอบร่วมกันทั้งในระดับกระทรวง กรม กอง องค์การภาครัฐและเอกชน ถึงแม้ว่าจะมีหน่วยงานหลายหน่วยงานและหลายระดับรับผิดชอบร่วมกัน แต่สถานศึกษาถือว่าเป็นหน่วยงานที่สำคัญ เพราะเป็นหน่วยงานระดับปฏิบัติการ การพัฒนาคุณภาพของเยาวชนต้องเริ่มต้นจากการพัฒนาหรือปฏิรูปการบริหารในสถานศึกษาโดยแท้จริงแล้ว งานบริหารสถานศึกษานั้นทั้งสถานศึกษาขนาดเล็ก ขนาดกลางหรือขนาดใหญ่ภาระหน้าที่ของผู้บริหารและงานที่ผู้บริหารต้องปฏิบัติเหมือนกันทั้งสิ้น (จันทรานี สงวนนาม, 2551, น.147)

 การศึกษาพระปริยัติธรรม แผนกสามัญศึกษา เป็นการศึกษาที่รัฐกำหนดให้มีขึ้นตามความประสงค์ของคณะสงฆ์เป็นการศึกษารูปแบบหนึ่งของคณะสงฆ์ ซึ่งวัดที่มีความพร้อมได้ขอจัดตั้งโรงเรียนเปิดดำเนินการสอนในระดับมัธยมศึกษาให้แก่พระภิกษุสามเณรที่ยังไม่จบการศึกษาขั้นพื้นฐานเพื่อให้มีโอกาสได้ศึกษาเล่าเรียนทั้งวิชาพระพุทธศาสนาตามหลักสูตรการศึกษาพระปริยัติธรรมของคณะสงฆ์ควบคู่ไปกับวิชาสามัญตามหลักสูตรการศึกษาขั้นพื้นฐานของกระทรวงศึกษาธิการโดยโรงเรียนจัดตั้งอยู่ในวัดที่ธรณีสงฆ์หรือที่ดินของมูลนิธิทางพระพุทธศาสนา จัดการศึกษาเฉพาะสำหรับพระภิกษุสามเณรเท่านั้นโรงเรียนจะได้รับการจัดตั้งได้ก็ต่อเมื่อได้รับอนุญาตหรือเห็นชอบจากมหาเถรสมาคม โดยสำนักงานพระพุทธศาสนาแห่งชาติ เป็นผู้ออกใบอนุญาตแก่เจ้าอาวาสวัดที่ขอจัดตั้งโรงเรียนในส่วนของการบริหารจัดการนั้นให้เจ้าอาวาสวัดหรือพระภิกษุที่ เจ้าอาวาสมอบหมายเป็นผู้จัดการและผู้จัดการเป็นผู้คัดเลือกพระภิกษุผู้มีคุณสมบัติตามที่กำหนดไว้ในประกาศคณะกรรมการการศึกษาพระปริยัติธรรม แผนกสามัญศึกษา รูปหนึ่งทำหน้าที่เป็นผู้อำนวยการโรงเรียน ซึ่งจะดำเนินการคัดเลือก พระภิกษุและคฤหัสถ์เพื่อเสนอแต่งตั้งเป็นครูและบุคลากรทางการศึกษาของโรงเรียน ปัจจุบันโรงเรียนพระปริยัติธรรม แผนกสามัญศึกษา มีสถานภาพเป็นสถานศึกษาขึ้นพื้นฐานตามกฎกระทรวงว่าด้วยสิทธิในการจัดการศึกษาขั้นพื้นฐานโดยสถาบันพระพุทธศาสนา พ.ศ. 2548 และจัดเป็นโรงเรียนในระบบเช่นเดียวกับรูปแบบโรงเรียนของรัฐและเอกชนทั่วไปซึ่งคณะสงฆ์โดยมหาเถรสมาคมได้ออกประกาศ มหาเถรสมาคมว่าด้วยโรงเรียนพระปริยัติธรรม แผนกสามัญศึกษา พ.ศ. 2553 กำหนดให้มีคณะกรรมการคณะหนึ่งทำหน้าที่กำกับควบคุมดูแลการบริหารจัดการ ดังนั้นโรงเรียนพระปริยัติธรรม แผนกสามัญศึกษา จึงเป็นโรงเรียนของคณะสงฆ์โดยมหาเถรสมาคมในการสนับสนุนงบประมาณของสำนักงานพระพุทธศาสนาแห่งชาติ (คณะทำงานยกร่างแนวทางการพัฒนาโรงเรียนพระปริยัติธรรม แผนกสามัญศึกษา, 2558, น.9)

 สภาพการณ์ของการจัดการศึกษาโรงเรียนพระปริยัติธรรม แผนกสามัญศึกษา จากการสำรวจกลุ่มผู้บริหารและบุคลากรทางการศึกษาโรงเรียนพระปริยัติธรรม แผนกสามัญศึกษา จำนวน 1,525 กลุ่มตัวอย่างในด้านความคิดเห็นต่อประสิทธิภาพในการบริหารจัดการศึกษาของโรงเรียนพระปริยัติธรรม แผนกสามัญศึกษา ที่เป็นอยู่ในปัจจุบันนั้นได้พบข้อประเด็นที่จะต้องมีการดำเนินการปรับปรุงแก้อย่างเร่งด่วนโดยสรุปได้ดังต่อไปนี้คือ ระบบการบริหารจัดการศึกษายังปราศจากความเข้มแข็งผู้บริหารยังไม่เป็นนักจัดการศึกษามืออาชีพ อีกทั้งยังยึดติดกับระบบปัจเจกบุคคลเช่น เจ้าอาวาส ผู้จัดการโรงเรียนเป็นต้น ทำให้การดำเนินงานยังไม่เป็นระบบมากนักและทำให้เกิดช่องว่างของการพัฒนาในระยะยาว บุคลากรทางการศึกษายังขาดความชำนาญ ในวิชาที่สอนอีกทั้งการพัฒนาบุคลากรยังไม่ต่อเนื่องและไม่ทั่วถึง ขวัญกำลังใจในการปฏิบัติงาน และความมั่นคงในวิชาชีพยังมีน้อย ไม่มีระบบการนิเทศติดตามผลการดำเนินงานของโรงเรียนที่มีมาตรฐานพอที่จะเป็นกลไกสำคัญในการผลักดันนโยบายสู่การปฏิบัติ ขาดระบบการประชาสัมพันธ์/การตลาดเชิงรุกทำให้ภาพลักษณ์ของโรงเรียน พระปริยัติธรรม แผนกสามัญศึกษา ถูกมองว่าเป็นการจัดการศึกษาแก่เด็กที่ขาดโอกาสเด็กที่มีคุณภาพต่ำหรือเด็กที่มีปัญหาทางสังคมซึ่งประเด็นนี้มีผลโดยตรงต่อภาพลักษณ์และความน่าเชื่อถือในคุณภาพของศาสนทายาทที่ผลิตขึ้นมา ที่มาของรายได้ยังมาจากการอุดหนุนของรัฐเป็นส่วนใหญ่โรงเรียนขาดมาตรการที่ชัดเจนในการพัฒนาโรงเรียนให้มีความเข้มแข็งและพึ่งตนเองได้ ผลการประเมินคุณภาพการจัดการศึกษาในระบบการประกันคุณภาพ ยังมีโรงเรียนจำนวนไม่น้อย (ร้อยละ59) ไม่ผ่านการรับรองมาตรฐานและยังไม่มีมาตรการเชิงรุกใด ๆ ในการจัดการขาดยุทธศาสตร์และแนวทางในการพัฒนาระบบการจัดการศึกษาทั้งในระยะสั้นระยะกลางและระยะยาวอีกทั้งการบูรณาการกับทุกภาคส่วนเพื่อการสร้างความเข้มแข็งทางการศึกษาและการเผยแผ่พระพุทธศาสนายังไม่มีความชัดเจนมากนักการดูแลคุณภาพชีวิตของผู้เรียนขณะเรียนยังขาดมาตรฐาน ที่เป็นบรรทัดฐานเดียวกัน อัตราส่วนของผู้เรียนที่จบนักธรรม-บาลีมีน้อย ซึ่งไม่สอดคล้องกับปรัชญาและ อัตลักษณ์ของโรงเรียนที่เน้นการสร้างศาสนทายาทเพื่อสืบทอดพระพุทธศาสนา ระบบการเผยแผ่พระพุทธศาสนาเป็นการดำเนินแบบตั้งรับ ยังไม่ได้มุ่งเน้นแบบเชิงรุกไปที่ชุมชนและสังคมมากนัก หลักสูตรการการสอนขาดความเป็นอัตลักษณ์และเอกลักษณ์ของโรงเรียน พระปริยัติธรรม แผนกสามัญศึกษาอิงกับการศึกษาทางโลกมากเกินไปทำให้เป็นภาระแก่ผู้เรียนในการพัฒนาตนเองที่สมบูรณ์ทั้งทางโลกและทางธรรม อัตราการลาสึกไปเรียนต่อโรงเรียนอื่นของผู้เรียนหรือการลาออกกลางคันระหว่างภาคเรียนมีสูงและขาดมาตรการในการส่งเสริม จูงใจ และสร้างทัศนคติใหม่แก่ผู้เรียนในการครองตนเป็นพระภิกษุสามเณรเพื่อการเป็นศาสนทายาทที่ดีไม่มีกลยุทธ์ที่ชัดเจนในการเสริมสร้างเอกภาพทางการบริหารจัดการศึกษาที่มีความเข้มแข็งเชิงคุณภาพเป็นที่ประจักษ์แก่สังคมชาวพุทธทั้งในประเทศและต่างประเทศ ระบบการบริหารจัดการบุคลากรตั้งแต่กระบวนการสรรหา การว่าจ้าง การบรรจุแต่งตั้ง การพิจารณาความดีความชอบ การเลื่อนขั้น เลื่อนตำแหน่ง ยังไม่ได้มาตรฐานการบริหารบุคคลมีกฎหมายระเบียบปฏิบัติหลายประการที่ไม่เอื้อต่อการพัฒนาระบบการศึกษาพระปริยัติธรรม แผนกสามัญศึกษาระบบฐานข้อมูลและเทคโนโลยีสารสนเทศ ตลอดจนความพร้อมด้านอุปกรณ์ประกอบการเรียนการสอนยังไม่มีประสิทธิภาพ ผลงานทางวิชาการ งานวิจัยเพื่อการพัฒนาระบบการศึกษายังมีน้อย ทำให้ขาดหลักฐานเชิงประจักษ์ในการพัฒนาโรงเรียนเป็นต้น (คณะทำงานยกร่างแนวทางการพัฒนาโรงเรียนพระปริยัติธรรม แผนกสามัญศึกษา, 2558, น.31-32)

 ดังนั้นผู้วิจัยจึงมีความสนใจที่จะศึกษาเรื่องการศึกษาการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 ว่าได้มีการปฏิบัติงานการบริหารงานวิชาการเป็นอย่างไร เพื่อนำผลการศึกษาวิจัยครั้งนี้เป็นข้อมูลในการวางแผนพัฒนาปรับปรุงทำให้การบริหารงานวิชาการในโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 ซึ่งงานวิชาการเป็นงานหลักของโรงเรียนให้มีประสิทธิภาพสูงยิ่งขึ้นทั้งนี้เพื่อเป็นการนำองค์กรไปสู่ความสำเร็จและเป็นการจรรโลงพระพุทธศาสนาให้ดำรงมั่นคงต่อไป

**วัตถุประสงค์ของการวิจัย**

เพื่อศึกษาการบริหารงานวิชาการของโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1

**ขอบเขตของการวิจัย**

 **ขอบเขตด้านประชากร**

 ประชากรที่ใช้ในการวิจัยครั้งนี้ คือหัวหน้าฝ่ายวิชาการและครูผู้สอนในโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 ปีการศึกษา 2558 จำนวน 287 รูป/คน จาก 15 โรงเรียน

 **ตัวแปรที่ใช้ในการวิจัย**

 ตัวแปรที่ศึกษา ได้แก่ การบริหารงานวิชาการของโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 ใน 6 ด้าน ได้แก่ 1) ด้านการจัดการเรียนการสอนในสถานศึกษา 2) ด้านการพัฒนาหลักสูตรของสถานศึกษา 3) ด้านการพัฒนากระบวนการเรียนรู้ 4) ด้านการวัดผลประเมินผลและเทียบโอนผลการเรียน 5) ด้านการนิเทศการศึกษาและ 6) ด้านการพัฒนาระบบประกันคุณภาพภายในและมาตรฐานการศึกษา

**วิธีการดำเนินการวิจัย**

 ในการวิจัยเรื่อง การศึกษาการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 เป็นการวิจัยเชิงปริมาณ

 **เครื่องมือที่ใช้ในการรวบรวมข้อมูล**

เครื่องมือที่ใช้ในการศึกษาวิจัยครั้งนี้ ผู้วิจัยใช้แบบสอบถามที่สร้างขึ้นและพัฒนามาจากเนื้อหา ทฤษฎีและงานวิจัยที่เกี่ยวข้อง เพื่อศึกษาการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 โดยแบ่งออกเป็น 2 ตอน ได้แก่

 ตอนที่ 1 สอบถามเกี่ยวกับข้อมูลทั่วไปของผู้ตอบแบบสอบถามจำแนกเป็นสถานภาพ อายุ วุฒิการศึกษา ตำแหน่ง และประสบการณ์ในการทำงาน

 ตอนที่ 2 สอบถามเกี่ยวกับการบริหารงานวิชาการของโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 ใน 6 ด้าน ประกอบด้วย 1) ด้านการจัดการเรียนการสอนในสถานศึกษา 2) ด้านการพัฒนาหลักสูตรของสถานศึกษา 3) ด้านการพัฒนากระบวนการเรียนรู้ 4)ด้านการวัดผลประเมินผลและเทียบโอนผลการเรียน 5) ด้านการนิเทศการศึกษา และ 6) ด้านการพัฒนาระบบประกันคุณภาพภายในและมาตรฐานการศึกษา มีลักษณะเป็นมาตราส่วนประมาณค่า (Rating Scale) มี 5 ระดับ คือ มากที่สุด มาก ปานกลาง น้อย น้อยที่สุด

 **วิธีการตรวจสอบคุณภาพของเครื่องมือ**

 1. สร้างแบบสอบถามโดยนำแบบสอบถามของ ดลฤดี กลั่นภูมิศรี (2558, น.142-146) มาพัฒนาให้ตรงกับเนื้อหาของงานวิจัย แล้วนำฉบับร่างเสนอต่อกรรมการควบคุมสารนิพนธ์ เพื่อพิจารณาตรวจสอบ แก้ไขปรับปรุงให้ถูกต้องเหมาะสม ตรงตามจุดมุ่งหมายของการวิจัย

 2. นำแบบสอบถามที่ได้ปรับปรุงให้ผู้เชี่ยวชาญ จำนวน 3 ท่าน ตรวจสอบความถูกต้องและ เที่ยงตรงของเนื้อหาของแต่ละข้อคำถาม แล้วนำมาหาค่าดัชนีความสอดคล้อง (IOC:Index of Item Objective Congruence) ได้ค่าความสอดคล้องของเนื้อหา (IOC) ตั้งแต่ 0.67-1.00

 3. ทำการปรับปรุงแก้ไขแบบสอบถามตามข้อเสนอแนะของผู้เชี่ยวชาญเป็นฉบับสมบูรณ์

 4. นำแบบสอบถามที่มีการปรับปรุง แก้ไขสมบูรณ์แล้ว ไปทดลองใช้กับหัวหน้าฝ่ายวิชาการและครูผู้สอนในโรงเรียนศรีศาสนวิทยา จำนวน 30 คน แล้วนำมาหาความเชื่อมั่น (Reliability) ของแบบสอบถามโดยวิธีหาค่าสัมประสิทธิแอลฟาของครอนบาค (Conbach’s Alpha Coefficient) ได้ค่าความเชื่อมั่น เท่ากับ 0.98

 5. นำแบบสอบถามที่ผ่านการตรวจสอบคุณภาพด้านความเที่ยงตรงเชิงเนื้อหาและความเชื่อมั่นไปใช้จริงกับหัวหน้าฝ่ายวิชาการและครูผู้สอนในโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1

 **การเก็บรวบรวมข้อมูล**

 การเก็บรวบรวมเครื่องมือในการวิจัยครั้งนี้ได้ดำเนินการเก็บรวบรวมข้อมูลตามขั้นตอนดังนี้

 1. นำหนังสือจากบัณฑิตวิทยาลัยมหาวิทยาลัยราชภัฏบ้านสมเด็จเจ้าพระยาไปขอความร่วมมือจากผู้อำนวยการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 เพื่อแจกแบบสอบถามให้แก่หัวหน้าฝ่ายวิชาการและครูผู้สอน ในโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 และชี้แจงรายละเอียดในการเก็บรวบรวมข้อมูล

 2. ผู้วิจัยแจกแบบสอบถามให้ประชากรทุกคนด้วยตนเองและนัดเวลาเก็บแบบสอบถาม

 3. ผู้วิจัยติดตามเก็บแบบสอบถามที่ถูกต้องกลับคืนมาได้ 245 ชุด คิดเป็นร้อยละ 85.37

 4. นำข้อมูลที่เก็บรวบรวมได้มาทำการวิเคราะห์ทางสถิติ

 **การวิเคราะห์ข้อมูลและสถิติที่ใช้**

 ข้อมูลที่ได้จากการเก็บแบบสอบถาม ผู้วิจัยนำมาวิเคราะห์ดังนี้

1.ข้อมูลเกี่ยวกับข้อมูลทั่วไปของผู้ตอบแบบสอบถามจำแนกเป็นสถานภาพ อายุ วุฒิการศึกษา ตำแหน่ง และประสบการณ์ในการทำงาน วิเคราะห์ข้อมูลโดยการแจกแจงความถี่ และ หาค่าร้อยละ

 2.ข้อมูลเกี่ยวกับการบริหารงานวิชาการของโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 วิเคราะห์ข้อมูลโดยการหาค่าเฉลี่ย (μ) และส่วนเบี่ยงเบนมาตรฐาน (σ)

**สรุปผลการวิจัย**

ผลการวิจัย เรื่องการศึกษาการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 พบว่า การบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 โดยรวมทั้ง 6 ด้าน มีค่าเฉลี่ยอยู่ในระดับมาก เมื่อพิจารณาเป็นรายด้าน พบว่า ด้านการพัฒนาหลักสูตรของสถานศึกษา และด้านการพัฒนาระบบประกันคุณภาพภายในและมาตรฐานการศึกษา มีค่าเฉลี่ยสูงสุด รองลงมาคือ ด้านการวัดผลประเมินผลและเทียบโอนผลการเรียน ส่วนด้านการนิเทศการศึกษา มีค่าเฉลี่ยต่ำสุด

 โดยมีรายละเอียดของผลการวิจัยในแต่ละด้านดังนี้

 **1. ด้านการจัดการเรียนการสอนในสถานศึกษา** พบว่า โรงเรียนฯได้แต่งตั้งคณะกรรมการรับผิดชอบและพัฒนางานวิชาการสถานศึกษา มีค่าเฉลี่ยสูงสุด รองลงมา คือ โรงเรียนฯ จัดกิจกรรมการเรียนการสอนโดยเน้นผู้เรียนเป็นสำคัญ ส่วนโรงเรียนฯได้ประสานความร่วมมือกับผู้ปกครอง ชุมชน และทุกภาคส่วนร่วมกันเสริมสร้างพัฒนาผู้เรียน มีค่าเฉลี่ยต่ำสุด

 **2. ด้านการพัฒนาหลักสูตรของสถานศึกษา** พบว่า โรงเรียนฯได้เพิ่มเติมสาระของรายวิชา สำหรับกลุ่มเป้าหมายเฉพาะเช่นการศึกษาภาษาบาลีและวิชาพระพุทธศาสนามีค่าเฉลี่ยสูงสุด รองลงมา คือโรงเรียนฯได้จัดให้มีวิชาต่าง ๆ ครบถ้วนตามหลักสูตรแกนกลางการศึกษาขั้นพื้นฐานของกระทรวงศึกษาธิการ ส่วนโรงเรียนฯมีการนิเทศการใช้หลักสูตสถานศึกษา ทุกกลุ่มสาระการเรียนรู้ มีค่าเฉลี่ยต่ำสุด

 **3. ด้านการพัฒนากระบวนการเรียนรู้** พบว่า โรงเรียนฯได้ปลูกฝังคุณธรรม ค่านิยมที่ดีงาม คุณลักษณะอันพึงประสงค์ และการเป็นศาสนทายาทที่ดี ในทุกๆกิจกรรมการเรียนการสอนมีค่าเฉลี่ยสูงสุด รองลงมา คือโรงเรียนฯได้จัดสาระและกระบวนการเรียนรู้สอดคล้องตรงตามหลักสูตรสถานศึกษา ส่วนโรงเรียนฯจัดบรรยากาศ สื่อการเรียน และแหล่งเรียนรู้ที่ส่งเสริมให้ผู้เรียนเกิดการเรียนรู้ มีค่าเฉลี่ยต่ำสุด

 **4. ด้านการวัดผลประเมินผลและเทียบโอนผลการเรียน** พบว่า โรงเรียนฯได้กำหนดระเบียบ แนวปฏิบัติเกี่ยวกับการวัดผล ประเมินผล และเทียบโอนผลการเรียนของสถานศึกษาอย่างเหมาะสมโรงเรียนฯได้มีการจัดทำเอกสารหลักฐานการศึกษาให้เป็นไปตามระเบียบของกระทรวงศึกษาธิการ และโรงเรียนฯได้มีการดำเนินการวัดผลและประเมินผลการเรียนโดยเน้นการประเมินตามสภาพจริง จากกระบวนการการปฏิบัติและผลงาน มีค่าเฉลี่ยสูงสุด รองลงมาคือโรงเรียนฯได้มีการเทียบโอนความรู้ ทักษะ ประสบการณ์หรือผลการเรียนของสถานศึกษาอื่น ตามแนวทางที่กระทรวงศึกษาธิการกำหนดอย่างถูกต้องเหมาะสม ส่วนโรงเรียนฯได้สร้างและปรับปรุงเครื่องมือวัดผล และประเมินผลให้มีมาตรฐานและมีประสิทธิภาพ มีค่าเฉลี่ยต่ำสุด

 **5. ด้านการนิเทศการศึกษา** พบว่า โรงเรียนฯได้พัฒนาครูและบุคลากรให้มีความรู้ความสามารถในการนิเทศ มีค่าเฉลี่ยสูงสุด รองลงมา คือโรงเรียนฯได้ปรับปรุงแก้ไขกระบวนการ นิเทศภายในสถานศึกษาให้มีประสิทธิภาพ ส่วนโรงเรียนฯมีการประเมินผลการจัดระบบและกระบวนการนิเทศภายในสถานศึกษาอย่างต่อเนื่องมีค่าเฉลี่ยต่ำสุด

 **6. ด้านการพัฒนาระบบประกันคุณภาพภายในและมาตรฐานการศึกษา** พบว่า โรงเรียนฯ ได้มีการร่วมมือกับหน่วยงานต้นสังกัดระดับกลุ่มโรงเรียน ส่งเสริม สนับสนุนและร่วมดำเนินการตามระบบการประเมินคุณภาพการศึกษาภายในสถานศึกษา มีค่าเฉลี่ยสูงสุด รองลงมา คือโรงเรียนฯมีการพัฒนาการบริหารสถานศึกษาให้เป็นไปตามเกณฑ์การประกันคุณภาพสถานศึกษา ส่วน โรงเรียนฯมีการประสานงานกับสำนักรับรองมาตรฐานการศึกษา เพื่อเป็นฐานในการพัฒนาอย่างเป็นระบบมีค่าเฉลี่ยต่ำสุด

**อภิปรายผล**

 จากผลการวิจัยเรื่อง การศึกษาการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 พบว่าโดยรวมอยู่ในระดับมาก ทั้งนี้อาจเป็นเพราะว่าผู้บริหารโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 มีความรู้ความเข้าใจในการบริหารงานวิชาการ และได้ให้ความสำคัญในด้านการบริหารงานวิชาการ ซึ่งเป็นงานหลักของสถานศึกษาและเป็นเครื่องชี้วัดความสำเร็จ โดยได้มีการรวบรวมข้อมูลและจัดทำระเบียบแนวปฏิบัติเกี่ยวกับงานวิชาการ อีกทั้งยังมีการทำแผนงานวิชาการอย่างเหมาะสม โดยได้แต่งตั้งคณะกรรมการรับผิดชอบและพัฒนางานวิชาการอย่างเหมาะสม สอดคล้องกับแนวคิดของปรียาพร วงศ์อนุตรโรจน์ (2553) ที่กล่าวถึงความสำคัญของการบริหารงานวิชาการว่า การบริหารงานวิชาการเป็นงานสำคัญสำหรับผู้บริหารสถานศึกษา เนื่องจากการบริหารงานวิชาการเกี่ยวข้องกับกิจกรรมทุกชนิดในสถานศึกษา โดยเฉพาะเกี่ยวกับการปรับปรุงคุณภาพการเรียนการสอน ซึ่งเป็นจุดหมายหลักของสถานศึกษา และเป็นเครื่องชี้วัดความสำเร็จ และความสามารถของผู้บริหารในด้านการบริหารวิชาการ ถ้ามองในด้านกระบวนการดำเนินงานแล้ว เป็นกระบวนการบริหารกิจกรรมทุกอย่างที่เกี่ยวข้องกับการปรับปรุงการเรียนการสอนให้ดีขึ้นตั้งแต่การกำหนดนโยบายการวางแผน การปรับปรุงการเรียนการสอน และประเมินผลการสอน เพื่อให้เป็นไปตามจุดมุ่งหมายของหลักสูตรและจุดมุ่งหมายของการศึกษาเพื่อให้เกิดประโยชน์สูงสุดกับผู้เรียน และยังสอดคล้องกับงานวิจัยของปานแก้ว แก้วจันทร์หล้า (2556) ที่ได้ศึกษาวิจัย การบริหารงานวิชาการของโรงเรียนขนาดเล็กสังกัดสำนักงานเขตพื้นที่การศึกษาประถมศึกษาลำปางเขต 3 ผลการวิจัยพบว่า โดยรวมอยู่ในระดับมากพร้อมทั้งให้ความคิดเห็นไว้ว่าการบริหารงานวิชาการเป็นหัวใจสำคัญสำหรับการบริหารสถานศึกษา เป็นงานที่เกี่ยวกับกิจกรรมทุกชนิดในสถานศึกษา เป็นงานที่เกี่ยวข้องอย่างใกล้ชิดกับผู้เรียนในการที่จะหาแนวทางหรือวิธีการที่จะให้ผู้เรียนได้มีความรู้ ความเข้าใจ ความสามารถพิเศษ พัฒนาผู้เรียนไปสู่จุดหมายปลายทางตามแผนที่กำหนดไว้

 ส่วนผลการวิจัยเมื่อพิจารณาเป็นรายด้าน ผู้วิจัยอภิปรายผลในแต่ละด้านดังนี้

 **1. ด้านการจัดการเรียนการสอนในสถานศึกษา** พบว่า โดยรวมอยู่ในระดับมาก ทั้งนี้อาจเป็นเพราะว่าผู้บริหารโรงเรียนพระปริยัติธรรม แผนกสามัญศึกษาได้แต่งตั้งคณะกรรมการรับผิดชอบและพัฒนางานวิชาการสถานศึกษา จัดกิจกรรมการเรียนการสอนโดยเน้นผู้เรียนเป็นสำคัญ จัดทำแผนการเรียนรู้ทุกกลุ่มสาระการเรียนรู้ จัดครูผู้สอนเข้าสอนตรงสาขาวิชา ตามความถนัด ใช้สื่อที่เหมาะสมกับการเรียนและแหล่งเรียนรู้ในการจัดการเรียนการสอน ได้พัฒนาห้องสมุดของสถานศึกษาเป็นห้องสมุด ITและปรับปรุงห้องปฏิบัติการต่าง ๆ ให้เอื้อต่อการจัดการเรียนการสอน ได้สนับสนุน ช่วยเหลือผู้เรียนที่อาพาธ และผู้เรียนที่ด้อยโอกาสอย่างจริงจัง และยังได้ติดตาม ตรวจสอบการจัดการเรียนการสอนตาม แผนการเรียนรู้ทุกกลุ่มสาระการเรียนรู้ สอดคล้องกับแนวคิดของกมล ภู่ประเสริฐ (2545) ที่ได้กำหนดขอบข่ายการบริหารงานวิชาการในโรงเรียนไว้ว่าในด้านการบริหารการเรียนการสอนได้แก่ การรวบรวม วิเคราะห์และกำหนดกิจกรรมการเรียนการสอนที่เหมาะสมกับหน่วยการเรียนรู้ที่กำหนดไว้ โดยคำนึงถึงกิจกรรมที่เน้นผู้เรียนเป็นสำคัญ การกำหนด การเตรียมการ และการจัดหาสื่อการเรียนการสอน อุปกรณ์ เครื่องใช้ที่สอดคล้องกับกิจกรรมการเรียนการสอน การกำหนดวิธีการประเมินผลการเรียนในแต่ละหน่วยการเรียนรู้หรือรายวิชา การจัดทำ แผนการสอนหรือแผนการจัดการเรียนรู้ของผู้สอนแต่ละคน การควบคุมดูแล และส่งเสริมให้มีการจัดกิจกรรมการเรียนการสอน ตามแผนการสอนหรือแผนการจัดการเรียนรู้ การร่วมกันแก้ปัญหาที่เกิดขึ้นระหว่างการเรียนการสอน

 **2. ด้านการพัฒนาหลักสูตรของสถานศึกษา** พบว่า โดยรวมอยู่ในระดับมาก ทั้งนี้อาจเป็นเพราะว่าผู้บริหารโรงเรียนพระปริยัติธรรม แผนกสามัญศึกษาได้มีการพัฒนาหลักสูตรของโรงเรียนพระปริยัติธรรม แผนกสามัญศึกษา ตามประกาศคณะกรรมการการศึกษาพระปริยัติธรรม แผนกสามัญศึกษาว่าด้วยคณะกรรมการการบริหารหลักสูตรและงานวิชาการโรงเรียนพระปริยัติธรรม แผนกสามัญศึกษา พ.ศ.2555 จึงได้กำหนดสาระรายละเอียดของหลักสูตรระดับโรงเรียนและแนวทางการจัดสัดส่วนสาระการเรียนรู้และกิจกรรมพัฒนาผู้เรียนของโรงเรียนให้สอดคล้องกับนโยบายของมหาเถรสมาคม และหลักสูตรการศึกษาขั้นพื้นฐาน และมีการพัฒนาหลักสูตรที่ตอบสนองความต้องการของผู้เรียน โดยการวินิจฉัยความต้องการ สำรวจสภาพปัญหา ความต้องการ และความจำเป็นต่าง ๆ ของสังคมและผู้เรียน แล้วกำหนดจุดมุ่งหมายที่ชัดเจน มีการคัดเลือกเนื้อหาสาระ ที่มีความเชื่อถือได้และสำคัญต่อการเรียนรู้ สอดคล้องกับจุดมุ่งหมาย วัย ความสามารถของผู้เรียน โดยคำนึงถึงความต่อเนื่อง และความยากง่ายของเนื้อหา วุฒิภาวะ ความสามารถและความสนใจของผู้เรียน มีการคัดเลือกประสบการณ์การเรียนรู้ ที่สอดคล้องกับเนื้อหาวิชา และจุดมุ่งหมายของหลักสูตร สอดคล้องกับแนวคิดของสำนักงานคณะกรรมการการศึกษาขั้นพื้นฐาน (2550) ที่ได้กำหนดบทบาทและหน้าที่ของสถานศึกษาในด้านการพัฒนาหลักสูตรของสถานศึกษาดังนี้คือจัดทำหลักสูตรสถานศึกษาเป็นของตนเองโดยจัดให้มีการวิจัยและพัฒนาหลักสูตรขึ้นใช้เองให้ทันกับการเปลี่ยนแปลงทาง ด้านเศรษฐกิจและสังคมและเป็นต้นแบบให้กับโรงเรียนอื่น จัดทำหลักสูตรที่มุ่งเน้นพัฒนานักเรียนให้เป็นมนุษย์ที่สมบูรณ์ทั้งร่างกาย จิตใจ สติปัญญา มีความรู้และคุณธรรม สามารถอยู่ร่วมกับผู้อื่นได้อย่างมีความสุขจัดให้มีวิชาต่าง ๆ ครบถ้วนตามหลักสูตรแกนกลางการศึกษาขั้นพื้นฐานของกระทรวงศึกษาธิการเพิ่มเติมเนื้อหาสาระของรายวิชาให้สูงและลึกซึ้งมากขึ้นสำหรับกลุ่มเป้าหมายเฉพาะ ได้แก่ การศึกษาด้านศาสนา ดนตรี นาฏศิลป์ กีฬา อาชีวศึกษา การศึกษาที่ส่งเสริมความ เป็นเลิศ ผู้บกพร่อง พิการ และการศึกษาทางเลือกเพิ่มเติมเนื้อหาสาระของรายวิชาที่สอดคล้องสภาพปัญหาความต้องการของผู้เรียนผู้ปกครอง ชุมชน สังคมและโลก

 **3. ด้านการพัฒนากระบวนการเรียนรู้** พบว่า โดยรวมอยู่ในระดับมาก ทั้งนี้อาจเป็นเพราะว่าเพราะว่าผู้บริหารโรงเรียนพระปริยัติธรรม แผนกสามัญศึกษา ได้มีการพัฒนากระบวนการเรียนรู้ โดยการจัดทำแผนการจัดการเรียนรู้แบบมีส่วนร่วม ตามสาระและหน่วยการเรียนรู้แบบบูรณาการ โดยมีการวิเคราะห์หลักสูตรและเนื้อหาสาระ มาตรฐานการเรียนรู้ ผลการเรียนรู้ที่คาดหวัง ออกแบบกิจกรรมการเรียนรู้โดยเน้นผู้เรียนเป็นสำคัญและจัดเตรียมสื่อการเรียนรู้ที่เหมาะสมกับผู้เรียนและยังได้มีการออกแบบกิจกรรมการเรียนรู้ตามคุณลักษณะอันพึงประสงค์ จัดกระบวนการเรียนรู้ ให้ยืดหยุ่น ตามความเหมาะสม โดยจัดเนื้อหาสาระและกิจกรรมให้สอดคล้องกับความสนใจ ความถนัดของผู้เรียน สอดคล้องกับงานวิจัยของดลฤดี กลั่นภูมิศรี (2558) ที่ได้ศึกษาวิจัยการบริหารงานวิชาการโรงเรียนเทศบาลสังกัดเทศบาลนครลำปาง ผลการวิจัย พบว่า ด้านการพัฒนากระบวนการเรียนรู้อยู่ในระดับมาก และยังให้ความคิดเห็นไว้ว่าผู้บริหารโรงเรียนสังกัดเทศบาลนครลำปางนั้นได้เห็นความสำคัญของการบริหารวิชาการด้านการพัฒนากระบวนการเรียนรู้ จึงสนับสนุนให้ครูจัดสาระและกระบวนการเรียนรู้ที่สอดคล้องตามหลักสูตรสถานศึกษา จัดการเรียนการสอนโดยบูรณาการสาระความรู้ต่าง ๆ รวมทั้งปลูกฝังคุณธรรมจริยธรรม ค่านิยมที่ดีงามและคุณลักษณะอันพึงประสงค์ไว้ในทุกวิชาและให้ดำเนินการจัดกิจกรรมให้ผู้เรียนได้เรียนรู้จากประสบการณ์จริง ฝึกปฏิบัติ ทำเป็น รักการอ่านและมีความสนใจใฝ่รู้อย่างต่อเนื่อง

 **4. ด้านการวัดผลประเมินผลและเทียบโอนผลการเรียน** พบว่า โดยรวมอยู่ในระดับมากทั้งนี้อาจเป็นเพราะว่าผู้บริหารโรงเรียนพระปริยัติธรรม แผนกสามัญศึกษา ได้แต่งตั้งคณะกรรมการรับผิดชอบงานวัดผลประเมินผลและเทียบโอนผลการเรียน กำหนดระเบียบ แนวปฏิบัติเกี่ยวกับการวัดผล ประเมินผล และเทียบโอนผลการเรียนของสถานศึกษาอย่างเหมาะสมจัดให้ครูมีการจัดทำแผนการวัดผลและประเมินผลแต่ละกลุ่มสาระให้สอดคล้องกับมาตรฐานการเรียนรู้ตัวชี้วัดชั้นปี แผนการจัดการเรียนรู้ และการจัดกิจกรรมการเรียนรู้ จัดทำเอกสารหลักฐานการศึกษาให้เป็นไปตามระเบียบของกระทรวงศึกษาธิการ และยังได้จัดให้มีการซ่อมเสริมอย่างเป็นระบบกรณีที่มีผู้เรียนไม่ผ่านเกณฑ์การประเมิน สอดคล้องกับแนวคิดของกมล ภู่ประเสริฐ (2545) ที่ได้กำหนดขอบข่ายการบริหารงานวิชาการในโรงเรียนไว้ว่า ด้านการบริหารการประเมินผลการเรียน ได้แก่ การวิเคราะห์มาตรฐานการเรียนรู้ของหน่วยการเรียนรู้รายวิชาและกิจกรรมการเรียนการสอน การกำหนดวิธีการและเครื่องมือที่จะต้องใช้ในการวัดและประเมินผลการเรียนรู้ การควบคุมดูแล และส่งเสริมให้มีการประเมินผลการเรียนตามวิธีการและเครื่องมือที่ได้กำหนดไว้ การจัดทำหลักฐานการศึกษาตามที่หน่วยงานต้นสังกัดกำหนดไว้ การนำผลการประเมินไปใช้ในการแก้ไขข้อบกพร่องของผู้เรียนแต่ละคนอย่างสม่ำเสมอ การกำหนดรูปแบบระยะเวลาการรายงานผลการเรียนรู้ การรายงานผู้ปกครองระหว่างปี และการรายงานผลของสถานศึกษาต่อสาธารณะและหน่วยงานต้นสังกัด และยังสอดคล้องกับงานวิจัยของพระมหาอภิลักษณ์ จักรแก้ว (2553) ที่ได้ศึกษาวิจัยการศึกษาการบริหารงานวิชาการโรงเรียนพระปริยัติธรรมแผนกสามัญศึกษาสังกัดสำนักงานพระพุทธศาสนาแห่งชาติ กลุ่ม 1 ผลการวิจัย พบว่า ด้านการวัดผลประเมินผลและเทียบโอนผลการเรียน อยู่ในระดับมากและยังให้ความคิดเห็นไว้ว่าผู้บริหารได้ส่งเสริมและสนับสนุนดูแลเอาใจใส่ให้ครูและบุคลากรได้เพิ่มพูน ความรู้ ความชำนาญ และประสบการณ์ในการวัดผลการเรียนของนักเรียนให้มีความสอดคล้องกับความต้องการความสนใจหรือความถนัดของนักเรียนและเพื่อกระตุ้นให้บุคลากรได้พัฒนาตนเองและมีเจตคติที่ดีในการจะวัดผลและประเมินผลการเรียนของนักเรียน

 **5. ด้านการนิเทศการศึกษา** พบว่า โดยรวมอยู่ในระดับมาก ทั้งนี้อาจเป็นเพราะว่าผู้บริหารโรงเรียนพระปริยัติธรรม แผนกสามัญศึกษาได้มีการศึกษาระบบการนิเทศงานวิชาการและการเรียนการสอนภายในสถานศึกษา โดยการร่วมเป็นคณะกรรมการนิเทศภายในสถานศึกษา มีการร่วมวางแผนนิเทศภายในสถานศึกษาโดยใช้กิจกรรมที่หลากหลายและเหมาะสมกับสถานศึกษาและมีการจัดทำเครื่องมือนิเทศงานวิชาการและการเรียนการสอนโดยได้มีการสร้างความตระหนักความรู้ความเข้าใจกับผู้เกี่ยวข้องมีการกำหนดปฏิทินการนิเทศ มีการดำเนินการตามแผนนิเทศได้มีการประเมินผลระบบและกระบวนการนิเทศภายในสถานศึกษา โดยมีการตั้งคณะกรรมการประเมินผลการนิเทศมีการจัดทำเครื่องมือประเมินผลการนิเทศ มีการประเมินผลการนิเทศอย่างต่อเนื่องและมีการประสานงานกันภายในกลุ่มโรงเรียนปริยัติธรรม แผนกสามัญศึกษาเพื่อพัฒนาระบบและกระบวน การนิเทศงานวิชาการและการเรียนการสอนของสถานศึกษาสอดคล้องกับแนวคิดของสำนักงานคณะกรรมการการศึกษาขั้นพื้นฐาน (2550) ที่ได้กำหนดบทบาทและหน้าที่ของสถานศึกษาในด้านการนิเทศการศึกษาดังนี้คือสร้างความตระหนักให้แก่ครูและผู้เกี่ยวข้องให้เข้าใจกระบวนการนิเทศภายในว่าเป็นกระบวนการทำงานร่วมกันที่ใช้เหตุผลการนิเทศเป็นการพัฒนาปรับปรุงวิธีการทำงานของแต่ละบุคคลให้มีคุณภาพ การนิเทศเป็นส่วนหนึ่งของกระบวนการบริหารเพื่อให้ทุกคนเกิดความเชื่อมั่นว่าได้ปฏิบัติถูกต้องก้าวหน้าและเกิดประโยชน์สูงสุดต่อผู้เรียนและตัวครูเอง จัดการนิเทศภายในสถานศึกษาให้มีคุณภาพทั่วถึงและต่อเนื่องเป็นระบบและกระบวนการและจัดระบบนิเทศภายในสถานศึกษาให้เชื่อมโยงกับระบบนิเทศการศึกษาของสำนักงานเขตพื้นที่การศึกษาและยังสอดคล้องกับงานวิจัยของพนม ฉิมพลีพันธุ์ (2557) ที่ได้ศึกษาวิจัย สภาพการบริหารงานวิชาการของโรงเรียนเอกชนในจังหวัดบุรีรัมย์ ผลการวิจัย พบว่า ด้านการนิเทศการศึกษาอยู่ในระดับมาก และยังให้ความคิดเห็นไว้ว่า สถานศึกษาให้ความสำคัญต่อการนิเทศภายในโดยได้ดำเนินการส่งเสริมให้ครูดำเนินการจัดเก็บข้อมูลวิเคราะห์ข้อมูลเพื่อปรับปรุงการจัดกิจกรรมการเรียนการสอน สร้างความเข้าใจกับคณะครู และส่งเสริมการนิเทศการสอนระหว่างครูผู้สอนเพื่อเสนอแนะซึ่งกันและกันเพื่อพัฒนาปรับปรุงคุณภาพการจัดการศึกษา

 **6. ด้านการพัฒนาระบบประกันคุณภาพภายในและมาตรฐานการศึกษา** พบว่า โดยรวมอยู่ในระดับมาก ทั้งนี้อาจเป็นเพราะว่าผู้บริหารโรงเรียนพระปริยัติธรรม แผนกสามัญศึกษา ได้มีการจัดระบบโครงสร้างการบริหารการพัฒนาคุณภาพ การศึกษาตามระบบประกันคุณภาพการศึกษาภายในสถานศึกษา ได้กำหนดความสำเร็จของสถานศึกษาตามวิธีการประเมินของสำนักงานรับรองมาตรฐานและประเมินคุณภาพการศึกษา มีการวางแผนพัฒนาคุณภาพการศึกษา ตามระบบการประกันคุณภาพการศึกษา และได้มีการร่วมมือกับหน่วยงานต้นสังกัดระดับกลุ่มโรงเรียน ส่งเสริม สนับสนุนและร่วมดำเนินการตามระบบการประเมินคุณภาพการศึกษาภายใน สอดคล้องกับแนวคิดของสำนักงานคณะกรรมการการศึกษาขั้นพื้นฐาน (2550) ที่ได้กำหนดบทบาทและหน้าที่ของสถานศึกษาในด้านการพัฒนาระบบประกันคุณภาพภายในและมาตรฐานการศึกษา ดังนี้คือกำหนดมาตรฐานการศึกษาเพิ่มเติมของสถานศึกษาให้สอดคล้องกับมาตรฐานการศึกษาชาติ มาตรฐานการศึกษาขั้นพื้นฐาน มาตรฐานสำนักงานเขตพื้นที่การศึกษาและความต้องการของชุมชน จัดระบบบริหารและสารสนเทศ โดยจัดโครงสร้างการบริหารที่เอื้อต่อการพัฒนางานและการสร้างระบบประกันคุณภาพภายในจัดระบบสารสนเทศให้เป็นหมวดหมู่ ข้อมูลมีความสมบูรณ์เรียกใช้ง่าย สะดวก รวดเร็ว ปรับให้เป็นปัจจุบันอยู่เสมอ จัดทำแผนสถานศึกษาที่มุ่งเน้นคุณภาพการศึกษา ดำเนินการตามแผนพัฒนาสถานศึกษาในการดำเนินโครงการ/กิจกรรมสถานศึกษาต้อง สร้างระบบการทำงานที่เข้มแข็งเน้นการมีส่วนร่วมและวงจรการพัฒนาคุณภาพของเดมมิ่ง (DemingCycle) ตรวจสอบและทบทวนคุณภาพการศึกษาโดยดำเนินการอย่างจริงจังต่อเนื่องด้วยการสนับสนุนให้ครู ผู้ปกครองและชุมชนเข้ามามีส่วนร่วมประเมินคุณภาพการศึกษาภายในสถานศึกษาตามมาตรฐานที่กำหนดเพื่อรองรับการประเมินคุณภาพภายนอก และจัดทำรายงานคุณภาพการศึกษาประจำปี (SAR) และสรุปรายงานประจำปีโดยความเห็นชอบของคณะกรรมการสถานศึกษาขั้นพื้นฐาน เสนอต่อหน่วยงานต้นสังกัดและเผยแพร่ต่อสาธารณชน

**ข้อเสนอแนะ**

 **ข้อเสนอแนะการนำผลการวิจัยไปใช้**

ในการวิจัยครั้งนี้ ผู้วิจัยได้นำเสนอข้อเสนอแนะในการนำผลการวิจัยไปใช้ดังนี้

 1. ด้านการจัดการเรียนการสอนในสถานศึกษา ผู้บริหารโรงเรียนพระปริยัติธรรม แผนกสามัญศึกษา ควรให้ความสำคัญกับการประสานความร่วมมือกับผู้ปกครอง ชุมชนและทุกภาคส่วนร่วมกันเสริมสร้างพัฒนาผู้เรียน

 2. ด้านการพัฒนาหลักสูตรของสถานศึกษา ผู้บริหารโรงเรียนพระปริยัติธรรม แผนกสามัญศึกษา ควรมีการนิเทศการใช้หลักสูตรสถานศึกษา ทุกกลุ่มสาระการเรียนรู้

 3. ด้านการพัฒนากระบวนการเรียนรู้ ผู้บริหารโรงเรียนพระปริยัติธรรม แผนกสามัญศึกษาควรให้ความสำคัญกับการจัดบรรยากาศ สื่อการเรียน และแหล่งเรียนรู้ ที่ส่งเสริมให้ผู้เรียนเกิดการเรียนรู้

 4. ด้านการวัดผลประเมินผลและเทียบโอนผลการเรียน ผู้บริหารโรงเรียนพระปริยัติธรรม แผนกสามัญศึกษา ควรเห็นถึงความสำคัญของการสร้างและปรับปรุงเครื่องมือวัดผล และประเมินผลให้มีมาตรฐาน และมีประสิทธิภาพ

 5. ด้านการนิเทศการศึกษา ผู้บริหารโรงเรียนพระปริยัติธรรม แผนกสามัญศึกษา ควรมีการประเมินผลการจัดระบบและกระบวนการนิเทศภายในสถานศึกษาอย่างต่อเนื่อง

 6. ด้านการพัฒนาระบบประกันคุณภาพภายในและมาตรฐานการศึกษา ผู้บริหารโรงเรียนพระปริยัติธรรม แผนกสามัญศึกษา ควรให้ความสำคัญในเรื่องการประสานงานกับสำนักรับรองมาตรฐานการศึกษา เพื่อเป็นฐานในการพัฒนาอย่างเป็นระบบ

 **ข้อเสนอแนะการวิจัยครั้งต่อไป**

 1. ควรศึกษาปัจจัยที่ส่งผลต่อการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1

 2. ควรศึกษาปัจจัยที่ส่งผลต่อประสิทธิภาพด้านผู้เรียนของโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1

 3. ควรศึกษาการบริหารงานวิชาการโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 โดยใช้การสังเกตและสัมภาษณ์ เพื่อให้ได้ข้อมูลเชิงลึกเพิ่มเติม จากการประชุมสนทนากลุ่มเฉพาะผู้บริหาร หัวหน้าฝ่ายวิชาการและครูผู้สอน

 4. ควรศึกษาการบริหารงานโรงเรียนพระปริยัติธรรม แผนกสามัญศึกษา สังกัดสำนักงานพระพุทธศาสนาแห่งชาติ กลุ่มที่ 1 ได้แก่ งานบริหารบุคคล งานบริหารงานงบประมาณ และงานบริหารทั่วไปเพื่อเป็นแนวทางในการพัฒนาโรงเรียนพระปริยัติธรรม แผนกสามัญศึกษา

**บรรณานุกรม**

กมล ภู่ประเสริฐ. (2545). **การบริหารงานวิชาการในสถานศึกษา**. กรุงเทพฯ : เมธีทิปส์.

คณะทำงานยกร่างแนวทางการพัฒนาโรงเรียนพระปริยัติธรรม แผนกสามัญศึกษา.(2558). **แผนยุทธศาสตร์ การจัดการศึกษา**

 **พระปริยัติธรรม แผนกสามัญศึกษา (พ.ศ.2558-พ.ศ.2562)**. กรุงเทพฯ : โรงพิมพ์สำนักงานพระพุทธศาสนา

 แห่งชาติ

จันทรานี สงวนนาม. (2551). **ทฤษฎีและแนวปฏิบัติในการบริหารสถานศึกษา**. (พิมพ์ครั้งที่ 2). กรุงเทพฯ:

 บุ๊คพอยท์.

ดลฤดี กลั่นภูมิศรี. (2558). **การบริหารงานวิชาการโรงเรียนเทศบาลสังกัดเทศบาลนครลำปาง.**วิทยานิพนธ์

 ครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏลำปาง.

ปรียาพร วงศ์อนุตรโรจน์. (2553). **การบริหารงานวิชาการ.** กรุงเทพฯ : ศูนย์สื่อเสริมกรุงเทพฯ.

ปานแก้ว แก้วจันทร์หล้า. (2556). **การบริหารงานวิชาการของโรงเรียนขนาดเล็ก สังกัดสำนักงานเขตพื้นที่**

 **การศึกษาประถมศึกษาลำปาง เขต 3.** วิทยานิพนธ์ครุศาสตรมหาบัณฑิต สาขาวิชาการบริหารการศึกษา

 มหาวิทยาลัยราชภัฏลำปาง.

พระมหาอภิลักษณ์ จักรแก้ว. (2553). **การศึกษาการบริหารงานวิชาการโรงเรียนพระปริยัติธรรม แผนกสามัญ**

 **ศึกษา สังกัดสำนักงานพระพุทธศาสนาแห่งชาติกลุ่ม 1**.ปริญญานิพนธ์การศึกษามหาบัณฑิต สาขาวิชาการ

 บริหารการศึกษา มหาวิทยาลัยศรีนครินทรวิโรฒ.

พนม ฉิมพลีพันธุ์. (2557). **สภาพการบริหารงานวิชาการของโรงเรียนเอกชนในจังหวัดบุรีรัมย์**.วิทยานิพนธ์

 ครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏบุรีรัมย์.

สำนักงานคณะกรรมการการศึกษาขั้นพื้นฐาน. (2550). **แนวทางการกระจายอำนาจการบริหารและการจัด**

 **การศึกษาให้คณะกรรมการ สำนักงานเขตพื้นที่การศึกษาและสถานศึกษา ตามกฎกระทรวง กำหนด**

 **หลักเกณฑ์และวิธีการกระจายอำนาจการบริหารและการจัดการศึกษา พ.ศ.2550**. กรุงเทพฯ:

 ชุมนุมสหกรณ์แห่งประเทศไทย.

1. นักศึกษาหลักสูตรครุศาตรมหาบัณฑิต สาขาวิชาการบริหารการศึกษา ปีการศึกษา 2557

มหาวิทยาลัยราชภัฏบ้านสมเด็จเจ้าพระยา [↑](#footnote-ref-1)